หุ้นไทยโงหัวปิดยืนเหนือ900จุด
หุ้นไทย26ก.ย.ดัชนีร่วงหนักตลอดวันแตะระดับต่ำสุดที่ 867.86จุดก่อนดีดขึ้นมาปิดที่ 904.06 จุด ลดลง 54.10 จุด
26 ก.ย. 2554

หุ้นไทย26ก.ย.ดัชนีร่วงหนักตลอดวันแตะระดับต่ำสุดที่ 867.86จุดก่อนดีดขึ้นมาปิดที่ 904.06 จุด ลดลง 54.10 จุด




ดัชนีหุ้นไทยวันที่ 26 ก.ย. ปิดตลาดที่ระดับ 904.06 จุดลดลง54.10 จุดหรือลดลง5.65% มูลค่าการซื้อขาย 47,630 ล้านบาท ทั้งนี้ดัชนีหุ้นเคลื่อนไหวในแดนลบและร่วงลงหนักหนักตั้งแต่เปิดตลาดช่วงเช้า โดยดัชนีหลุดระดับ 900 จุด และไหลลงหนักในช่วงบ่ายไปถึงจุดต่ำสุดที่ 867.86 จุด ก่อนที่จะดีดตัวขึ้นมาปิดเหนือ 900 จุด
นอกจากนี้ในช่วง 5นาทีหลังเปิดตลาดภาคบ่าย ดัชนีได้พักซื้อขายชั่วครู่เนื่องจากเหตุขัดข้องทางเทคนิคที่สร้างความกังขาให้นักลงทุนเพราะไม่มั่นใจว่าจะเป็นการพักการซื้อขายชั่วคราวหรือมาตรการเซอร์กิต เบรกเกอร์หรือไม่ กรณีที่หุ้นดิ่งลงเกิน 10% แต่หุ้นดิ่งไปเพียงกว่า 9 %เท่านั้น ในที่สุดตลาดหลักทรัพย์แห่งประเทศไทยออกมาชี้แจงว่าไม่ใช่มาตรการเซอร์กิต เบรกเกอร์ จึงมีการซื้อขายกันตามปกติหลังจากนั้น
นักวิเคราะห์บริษัทหลักทรัพย์(บล.)เอเซียพลัส ให้ความเห็นว่า การปรับลดลงของตลาดหุ้นเกิดจากแรงขายของนักลงทุนต่างประเทศและกู้ยืมขายหุ้นล่วงหน้าในหุ้นขนาดใหญ่พื้นฐานดี ทำให้เกิดความตื่นตระหนกและถูกบังคับขาย
การที่ดัชนีลงไปที่ 874 จุดเท่ากับสัดส่วนราคาต่อกำไร(พีอี)10เท่าเท่าพีอีหุ้นปี 2551ช่วงวิกฤตเลห์แมน บราเธอร์ส ทำให้ดัชนีดีดกลับขึ้นมายืนเหนือ 900 จุดได้ จึงเชื่อว่าดัชนีจะไปต่อได้โดยไม่ลงไปต่ำกว่าเป้าหมายแนวรับที่ 854 จุด
ดังนั้นจึงแนะนำซื้อหุ้นพีอีต่ำ ที่เน้นกำลังซื้อในประเทศ และมีโอกาสกำไรสูงในปีหน้าและจ่ายปันผลสูงอาทิ บริษัททุนธนชาต(TCAP)
สำหรับมูลค่าซื้อขาย 5อันดับแรก  
บริษัทปตท.(PTT  )ปิดที่  267.00 บาท -23.00บาท (-7.93%)  
บริษัทบ้านปู(BANPU ) ปิดที่  526.00บาท  -60.00บาท (-10.24%)  
บริษัทปูนซิเมนต์ไทย(SCC  )ปิดที่  271.00  บาท-13.00 บาท(-4.58%)  
ธนาคารกสิกรไทย(KBANK)ปิดที่  109.50  บาท-6.50 บาท(-5.60%)  
บริษัทปตท.เคมิคอล(PTTCH ) ปิดที่  94.50  บาท-5.50บาท (-5.50%)